Antifanes z Argosu

Antifanes (Antifanes) bol grécky sochár z prelomu 5. a 4. storočia pred Kr.Lucia Guerrini: Enciclopedia dell’Arte Antica, Classica e Orientale, Roma 1959, Treccani, Antiphanes di Argo 

Antifanes, sochár z Argosu, bol žiakom Periklyta. Činný bol približne na konci 5. a na začiatku 4. storočia pred Kr. Staroveký grécky cestovateľ Pausanias zaznamenal, že bol autorom niekoľkých sochárskych diel v Delfách. Bola to napr. bronzová socha koňa, ktorú do Delf venovali ako votívny dar jeho rodáci: „Však pri zrážke Lakedaimončanov a Argosanov za Thyreou veštila Sibyla to, že sa obom mestám bude dariť rovnako. Vtedy Argosania v domnení, že si pri boji počínali lepšie, odoslali do Delf kovového koňa, vlastne dreveného, dielo to Antifanovo.“ Išlo tu o bitku zo 6. storočia pred Kr., pamätník s bronzovým koňom však pochádzal až zo 4. storočia pred Kr. Z tohto diela sa na západnej strane naproti lakedaimonského pamätníka (po ľavej strane tzv. Svätej cesty), našiel podstavec a časť nápisu.Inscriptiones Graecae, FD III 1:74 

Ďalšími jeho dielami nachádzajúcimi sa v Delfách boli sochy ElataInscriptiones Graecae, FD III 1:8  a Afeida,Inscriptiones Graecae, FD III 1:7  synov lykosúrskeho kráľa Arkada a Trifylovho syna Erasa,Inscriptiones Graecae, FD III 1:11  ktoré boli súčasťou pamätníka zhotoveného na počesť víťazstva Tegejčanov nad Sparťanmi (túto bitku datujú približne do 4. stor. pred Kr.) a sochy Dioskúrov, ktoré stáli na pomníku zhotovenom na pamiatku víťazstva Sparťanov nad Aténčanmi v bike pri Aigospotamoi (Kozích riečkach) v roku 405 pred Kr. Tento pomník, jeden z najväčších a najbohatších na sochy (38), bol až 21 m dlhý. Zachovali sa z neho početné zvyšky, hlavne podstavce s nápismi.

 Referencie a bibliografia 

Kategória:Sochári starovekého Grécka